Na temelju članka 20. stavak 5. i članka 34. stavak 1. alineja 4. Zakona o predškolskom odgoju i obrazovanju (NN br. 10/97, 107/07, 98/19 i **57/22**) i članka 42. Statuta Dječjeg vrtića „Morska vila“, Upravno vijeće Vrtića , uz suglasnost Gradskog vijeća Grada Nina ( Zaključak , KLASA:601-04/23-01/1;URBROJ:2198-10-01-01-23-2 od 28. travnja 2023.), dana 09. svibnja 2023. d o n o s i

**PRAVILNIK O UPISU I MJERILIMA UPISA DJECE U DJEČJI VRTIĆ „MORSKA VILA“**

**I. OPĆE ODREDBE**

**Članak 1.**

Pravilnikom o upisima i mjerilima upisa djece u Dječji vrtić „Morska vila“ (u daljnjem tekstu: Pravilnik) utvrđuju se mjerila, pravila i postupak upisa djece u Dječji vrtić „Morska vila“ (u daljnjem tekstu: Vrtić), ostvarivanje prava prvenstva pri upisu te uvjeti ispisa djeteta iz Vrtića.

**Članak 2.**

U Vrtić se mogu upisati djeca sukladno Državnom pedagoškom standardu predškolskog odgoja i obrazovanja. (u daljnjem tekstu: pedagoški standardi).

Vrtić organizira program predškolskog odgoja i obrazovanja u opsegu i na način utvrđen Godišnjim planom i programom odgojno-obrazovnog rada Dječjeg vrtića Morska vila Nin.

U Matični vrtić se primaju djeca rane i predškolske dobi od navršenih 12 mjeseci života (do 31.kolovoza tekuće godine) do polaska u osnovnu školu.

U Područni vrtić u mjestu Poljica Brigu se primaju djeca koja navršavaju tri (3) godine ( do 31. kolovoza tekuće godine) do polaska u školu.

**Članak 3.**

Pedagoška godina počinje 1. rujna tekuće godine, a završava 31. kolovoza sljedeće godine.

**Članak 4.**

1. Na temelju odluke Upravnog vijeća objavljuje se obavijest o upisima djece.
2. Obavijest o upisima djece objavljuje se na mrežnim stranicama Vrtića i osnivača i na oglasnim pločama Vrtića.
3. Obavijest o upisima djece koja se objavljuje sadrži podatke o vremenu i mjestu upisa.

**II. POVJERENSTVO ZA UPIS DJECE**

**Članak 5.**

Zahtjeve za upis razmatra Povjerenstvo za upis koje imenuje Upravno vijeće Vrtića na rok od tri godine.

Povjerenstvo za provođenje upisa u dječji vrtić ima 3 ( tri) člana od kojeg je ravnateljica predsjednik povjerenstva, ostali članovi jesu: stručni suradnik, odgojitelj/ica.

**Članak 6.**

Povjerenstvo za upis donosi odluke većinom glasova od ukupnog broja članova.

O radu povjerenstva vodi se zapisnik.

Zapisnik obvezno sadrži podatke o:

a) vremenu i mjestu održavanja sjednice,

b) podatke o prisutnima na sjednici,

c) podatke o prihvaćenim zahtjevima

d) podatke o odbijenim zahtjevima sa obrazloženjem

e) broj slobodnih mjesta nakon završetka upisnog postupka upisa, ukupno i po programima i lista čekanja

**III.UPIS DJECE U PROGRAME (ZAHTJEV ZA UPIS)**

**Članak 7.**

Pravo na organizirane programe u Vrtiću ostvaruju djeca čiji roditelji imaju prebivalište na području Grada Nina.

Ukoliko se prijavljena djeca mogu upisati, neće se primjenjivati kriterij za ostvarivanje prednosti upisa.

Djeca čiji roditelji imaju prebivalište izvan područja Grada Nina mogu se upisati u Vrtić, ako ima slobodnih mjesta, ali uz plaćanje ekonomske cijene ili uz sufinanciranje grada ili općine u kojoj roditelji imaju prebivalište. S roditeljima korisnicima usluga potpisat će se ugovor o korištenju usluga samo za tu pedagošku godinu.

**Članak 8.**

U novu pedagošku godinu upisuje se onoliko djece koliko je potrebno da se popune postojeći kapaciteti Vrtića.

U jaslički program može se upisati dijete koje do 31. kolovoza tekuće godine navrši 1 godinu. U vrtićke programe može se upisati dijete koje do 31. kolovoza tekuće godine navrši 3 godine života.

U program predškole za djecu u godini dana prije polaska u osnovnu školu, koja nisu obuhvaćena redovitim programima upisuju se sva djeca prema zahtjevima roditelja.

U redovite programe obogaćene specifičnim sadržajima može se upisati dijete rane ili predškolske dobi.

Na programe suglasnost daje ministarstvo nadležno za obrazovanje, a uz zahtjev za izdavanjem suglasnosti obvezno se prilaže pozitivno stručno mišljenje Agencije za odgoj i obrazovanje.

**Članak 9.**

Zahtjev za upis (u daljnjem tekstu: zahtjev) s dokumentacijom podnosi roditelj, skrbnik, udomitelj djeteta (u daljnjem tekstu: roditelj).

Uz zahtjev se prilaže:

* Preslika rodnog lista
* Ispunjen upitnik za roditelje za upis u jaslice/vrtić
* Potvrdu o mjestu prebivališta djeteta i presliku osobne iskaznice oba roditelja/skrbnika
* Potvrdu o radnom statusu roditelja/skrbnika, rješenje o invalidnosti, rješenje o mirovini, potvrdu fakulteta o statusu redovnog studenta
* Potvrdu o sufinanciranju troškova smještaja koju izdaje nadležni odjel jedinice lokalne samouprave u kojoj roditelji/skrbnici imaju prebivalište (odnosi se samo na roditelje/skrbnike djece koji nemaju prebivalište na području općine – grada Nina), ukoliko postoji.
* Potvrdu nadležnog liječnika o obavljenom sistematskom pregledu djeteta
* Nalaz i mišljenje o težini i vrsti invaliditeta – oštećenju funkcionalnih sposobnosti Zavoda za vještačenje, profesionalnu rehabilitaciju i zapošljavanje osoba s invaliditetom, medicinsku dokumentaciju i stručne nalaze i mišljenja, ukoliko postoji teškoća u razvoju djeteta,
* Presliku dokumenta kojom se potvrđuje status samohranog roditelja ili roditelja jednoroditeljske obitelji: (pravomoćna presuda o razvodu braka, rodni list djeteta ne stariji od 3 mjeseca, odluka o roditeljskoj skrbi, izvod iz matice umrlih za drugog roditelja, uvjerenje nadležnog Centra za socijalnu skrb o privremenom uzdržavanju ili druga isprava kojom se dokazuje da roditelj sam skrbi i uzdržava dijete)
* Presliku rješenja da je dijete u udomiteljskoj obitelji ako se nalazi u toj obitelji,
* Presliku rješenja o doplatku za djecu ili rješenja roditelja korisnika zajamčene minimlane naknade,
* Drugi dokazi kojima se dokazuje pravo na ostvarivanje bodova prema kriterijima propisanima člankom 12. ovog Pravilnika.

Zahtjev za upis podnosi se u mjesecu svibnju, a predaje se osobno, poštom na adresu: Dječji vrtić „Morska vila“, Ulica dr. Franje Tuđmana 5, 23232 Nin, putem e-pošte: morskavila@optinet.hr.

Roditelj odnosno skrbnik koji po prvi put prijavljuje dijete dužan je u opisnom roku predati zahtjev s potpunom dokumentacijom.

**Članak 8.**

Postupak upisa djece u odgojno-obrazovni program provodi se temeljem rezultata cjelovitog uvida u razvoj i potrebe svakog djeteta, analize dostavljene dokumentacije, rezultata inicijalnog razgovora s roditeljima djece uz nazočnost djeteta koji obavljaju članovi stručnog tima vrtića, uz mogućnost konzultacije s vanjskim stručnjacima radi pribave mišljenja bitnih za odlučivanje.

**IV. OBJAVA REZULTATA UPISA**

**Članak 9.**

Povjerenstvo je dužno u roku od 30 dana od isteka roka za podnošenje Zahtjeva za upis djeteta donijeti Obavijest o rezultatima upisa koje se dostavlja Upravnom vijeću.

U Obavijesti o rezultatima upisa navedeni su slijedeći podaci:

1. Prihvaćeni zahtjevi za upis djeteta koji sadrži: a) redni broj djeteta

b) šifru djeteta

c) ukupan broj bodova

2. Odbijeni zahtjevi za upis djeteta – s obrazloženjem koji sadrži: a) redni broj

b) šifru djeteta

c) ukupan broj bodova

1. Raspoloživi kapacitetima Vrtića nakon rezultata upisa
2. Lista čekanja u kojoj su navedeni slijedeći podaci: redni broj, šifra djeteta te ukupan broj bodova.

Obavijest odnosno izvješće o rezultatima upisa dostavlja se Upravnom vijeću koje donosi Odluku o upisu.

Na temelju odluke Upravnog vijeća objavljuje se Odluka o upisima djece sa vremenom i mjestom upisa.

1. Odluka o upisima djece objavljuje se na mrežnim stranicama Vrtića i osnivača i na oglasnim pločama Vrtića.

**V. PRAVO NA PRIGOVOR**

**Članak 10.**

Roditelj djeteta ima pravo na prigovor na rezultate upisa u roku od osam (8) dana od dana objave Odluke o upisu. Prigovori se dostavljaju u pisanom obliku na adresu Vrtića, Ulica dr. Franje Tuđmana 5, 23232 Nin.

**Članak 11.**

Odluku o prigovoru donosi Upravno vijeće Vrtića koje može:

• odbaciti prigovor kao nepravodoban

• odbiti prigovor kao neosnovan i potvrditi rezultate upisa

• prihvatiti prigovor i izmijeniti rezultate upisa.

Odgovor na prigovor u pisanom obliku dostavlja se roditelju/skrbniku.

Odluka Upravnog vijeća je konačna.

**Članak 12.**

Nakon donošenja odluke o prigovorima, utvrđuju se konačni rezultati upisa. Izvješće o rezultatima upisa ravnatelj je dužan dostaviti Upravnom vijeću Vrtića koje donosi konačnu Odluku o upisu.

**Članak 13.**

Na temelju konačnih rezultata upisa formiraju se odgojne skupine. Vrtić s roditeljem/skrbnikom sklapa Ugovor o ostvarivanju programa kojim se uređuju međusobna prava i obveze između roditelja-korisnika usluga i Vrtića najkasnije do početka pedagoške godine, odnosno 1. rujna tekuće godine. Ugovor kojim se uređuju međusobna prava i obveze između roditelja-korisnika usluga i Vrtića potpisuju oba roditelja/skrbnika, osim u slučaju kad jedan roditelj ostvaruje roditeljsku skrb.

Dijete upisano u Vrtić slijedom odluke započinje ostvarivati program od 1. rujna tekuće godine, osim ako Ugovorom nije drugačije određeno.

**Članak 14.**

Ukoliko nema djece na listi čekanja ili se roditelj odnosno skrbnik djeteta ne odazove na obavijest Vrtića o slobodnom mjestu za upis, odnosno na Odluku o upisu, djeca za koju su zahtjevi za upis podneseni nakon roka o odluci za upis, mogu se upisivati u Vrtić tijekom pedagoške godine ukoliko postoji slobodno mjesto.

**Članak 15.**

Dijete ne može početi pohađati vrtić ako roditelji nisu podmirili ranije dugovanje za korištenje usluga Vrtića.

**Članak 16.**

Prije polaska u osnovnu školu sva djeca imaju obvezu pohađati program predškole, a dijete koje je ostvarilo pravo odgode upisa u prvi razred na temelju ostvarenog prava obvezno je pohađati program predškole najdulje još jednu pedagošku godinu, odnosno može ostati uključeno u redoviti program predškolskog odgoja i obrazovanja u dječjem vrtiću.

Za dijete koje je obvezno pohađati predškolu Grad – općina dužan je osigurati mjesto u dječjem vrtiću koja provodi obvezni program predškole.

Program predškole za djecu koja pohađaju vrtić integriran je u redoviti program predškolskog odgoja koji se izvodi u odgojno-obrazovanoj skupini za djecu prije polaska u školu.

Obveznik škole koji ne koristi usluge Vrtića ostvaruje pravo direktnog upisa u program predškole temeljem zahtjeva za upis.

Vrtić je dužan je djetetu izdati potvrdu o završenom programu predškole radi upisa u osnovnu školu.

**III. OSTVARIVANJE PREDNOSTI PRI UPISU**

**Članak 17.**

Prednost pri upisu ostvaruju djeca koja su već upisana u Vrtić. Djeca koja su već upisana u Vrtić, podnese Zahtjev za nastavak pohađanja Vrtića.

Nakon zaprimljenih Zahtjeva za nastavak pohađanja Vrtića, utvrđuje se broj slobodnih mjesta za nove upise.

**Članak 18.**

Svako dijete rane i predškolske dobi ima pravo upisa u dječji vrtić u kojem se izvodi rani i predškolski odgoj i obrazovanje sukladno članku 20. Zakona o predškolskom odgoju i obrazovanju.

Za dijete koje je obvezno pohađati predškolu,

osnivač (grad ,općina) dužan je osigurati mjesto u dječjem vrtiću koji provodi obvezni program predškole.

Prednost pri upisu u dječji vrtić za iduću pedagošku godinu imaju djeca koja do 1. travnja tekuće godine navrše četiri godine života**.**

Iznimno, ako dječji vrtić ne može upisati svu prijavljenu djecu, nakon upisa djece iz prethodnog stavka, djeca se upisuju na način da prednost pri upisu imaju djeca

* roditelja invalida Domovinskog rata,
* djeca iz obitelji s troje ili više djece,
* djeca oba zaposlena roditelja,
* djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja,
* djeca samohranih roditelja,
* djeca jednoroditeljskih obitelji,
* djeca osoba s invaliditetom upisanih u Hrvatski registar osoba s invaliditetom,
* djeca koja su ostvarila pravo na socijalnu uslugu smještaja u udomiteljskim obiteljima,
* djeca koja imaju prebivalište ili boravište na području dječjeg vrtića
* te djeca roditelja koji primaju doplatak za djecu ili roditelja korisnika zajamčene minimalne naknade.

Prednost pri upisu ostvaruje se sukladno Odluci o načinu ostvarivanja prednosti pri upisu djece

u Dječji vrtić „Morska vila“ i kriterija propisanih važećim zakonskim odredbama koji uređuju

predškolski odgoj i obrazovanje. Lista prednosti za upis sastavlja se za Matični vrtić (posebno za

za jaslice i posebno za vrtić) i za Područni vrtić (PO Poljica Brig).

**Članak 19.**

(1) Ukoliko se sva prijavljena djeca ne mogu upisati, prednost pri upisu ostvarit će se primjenom

bodovanja prema sljedećim kriterijima:

|  |  |  |
| --- | --- | --- |
| Kriterij | | Broj bodova |
| Djeca koja do 1. travnja tekuće godine navrše 4. godine | | 40 |
| Dijete i oba roditelja imaju prebivalište na području grada Nina;  Dijete i samohrani roditelj ili dijete iz jednoroditeljske obitelji ima prebivalište na području grada Nina;  Dijete kojem skrbnik ili udomitelj ima prebivalište na području grada Nina, neovisno o prebivalištu djeteta;  Dijete strani državljanin sa odobrenim privremenim boravkom ili odobrenom međunarodnom zaštitom u Republici Hrvatskoj, koje živi na području grada Nina zajedno s oba roditelja, odnosno samohranim roditeljem ili jednim roditeljem ukoliko se radi o jednoroditeljskoj obitelji | | 40 |
| Djeca roditelja žrtava i invalida Domovinskog rata | | 30 |
| Dijete iz obitelji s oba roditelja, a koje zajedno s jednim roditeljem ima prebivalište na području grada Nina | | 20 |
| Djeca zaposlenih roditelja | Dijete zaposlenih roditelja-oba zaposlena roditelja  Dijete samohranog zaposlenog roditelja/uzetog na uzdržavanje  Dijete zaposlenog roditelja-jedan zaposleni roditelj | 20  20  10 |
| Dijete s teškoćama u razvoju  Djeca osoba s invaliditetom upisanih u Hrvatski registar osoba s invaliditetom | | 6 |
| Dijete u udomiteljskoj obitelji, bez roditelja ili bez odgovarajuće roditeljske skrbi | | 5 |
| Dijete iz obitelji s troje ili više djece | | 1 po djetetu |
| Dijete roditelja koji primaju dječji doplatak ili dijete roditelja korisnika zajamčene minimalne novčane naknade | | 1 |

(2) Djeca čiji se jedan ili oba roditelja obrazuju, odnosno ostvaruju status redovitog studenta ili učenika, izjednačavaju se u svojim pravima na ostvarenje prednosti sa zaposlenim roditeljima.

(3) Samohrani roditelj je roditelj koji sam skrbi za svoje dijete i uzdržava ga.

(4) Dijete s teškoćama u razvoju je ono dijete kojemu su vrsta i stupanj teškoće utvrđeni sukladno propisima socijalne skrbi.

Prije upisa u dječji vrtić provodi se inicijalni razgovor s roditeljem i djetetom, odnosno provodi se opažanje djetetova ponašanja i komuniciranja uz nazočnost roditelja, a koje provodi stručno povjerenstvo dječjeg vrtića (stručni suradnici, viša medicinska sestra i ravnatelj).

Prosudbu o uključivanju djece u odgojno-obrazovne skupine s redovitim ili posebnim programima za djecu s teškoćama u razvoju iz stavka 1. ovoga članka, djece sa zdravstvenim teškoćama i neurološkim oštećenjima, kao i djece koja pri upisu imaju priložene preporuke stručnjaka donosi stručno povjerenstvo dječjeg vrtića.

Upisi u dječje vrtiće mogu se provoditi elektroničkim putem.

**Članak 20.**

Djeca koja se tijekom pedagoške godine ispišu iz Vrtića, u novoj pedagoškoj godini nemaju prednost pri upisu u odnosu na djecu koja se prvi put upisuju u Vrtić.

**Članak 21.**

Roditelj djeteta dužan je prilikom podnošenja zahtjeva za upis u Vrtić dostaviti dokaze o činjenicama bitnim za ostvarivanje prednosti pri upisu:

* za dijete roditelja invalida Domovinskog rata – Rješenje o statusu invalida Domovinskog rata ili potvrda nadležnog tijela
* za dijete s teškoćama u razvoju – Rješenje /nalaz i mišljenje centra za socijalnu skrb, medicinsku dokumentaciju
* Za dijete zaposlenih roditelja i redovite studente / učenike – potvrdu poslodavca o zaposlenju roditelja, odnosno potvrdu HZMO, za roditelje zaposlene u inozemstvu službeni prijevod odgovarajuće potvrde kojom se dokazuje činjenica postojanja ugovora o radu, odnosno činjenica mirovinskog osiguranja temeljenog na radu; za redovne studente / učenike potvrda fakulteta / škole o statusu redovitog studenta ili učenik, ne stariju od dana objave javnog poziva natječaja.
* za dijete samohranog roditelja – smrtni list za preminulog roditelja ili rješenje centra za socijalnu skrb da sam uzdržava dijete
* za dijete uzeto na uzdržavanje – Rješenje/potvrda centra za socijalnu skrb
* za dijete iz obitelji s troje ili više malodobne djece – za svako dijete preslika rodnog lista ili izvadak iz matice rođenih
* za dijete samohranog roditelja ili roditelja jedno roditeljske obitelji pravomoćna presuda o razvodu braka, rodni list djeteta ne stariji od 3 mjeseca, odluka o roditeljskoj skrbi, izvod iz matice umrlih za drugog roditelja, uvjerenje nadležnog Centra za socijalnu skrb o privremenom uzdržavanju ili druga isprava kojom se dokazuje da roditelj sam skrbi i uzdržava dijete
* za dijete u udomiteljskoj obitelji preslika rješenja ,
* za dijete koje prima doplatak za djecu rješenje o doplatku za djecu, ili rješenje roditelja korisnika zajamčene minimalne naknade

**Članak 22.**

O upisu djeteta s teškoćama u razvoju odlučuje se na temelju procjene stručnog tima o psihofizičkom statusu i potrebama djeteta za odgovarajućim programom i uvjetima koje Vrtić može ponuditi.

Duljinu trajanja boravka djeteta s teškoćama određuje u svakom pojedinačnom slučaju stručni tim Vrtića.

Roditelj, odnosno skrbnik je dužan dostaviti Vrtiću nalaz i mišljenje o težini i vrsti invaliditeta – oštećenju funkcionalnih sposobnosti Zavoda za vještačenje, profesionalnu rehabilitaciju i zapošljavanje osoba s invaliditetom, uz obvezu odazivanja na poziv Vrtića radi davanja mišljenja stručnog tima o postojanju uvjeta za integraciju djeteta u Vrtić.

**Članak 23.**

Tijekom godine u Vrtić se mogu upisati djeca s liste čekanja ako se oslobodi mjesto, prema broju ostvarenih bodova.

Djeca s liste čekanja se mogu upisati 1. ili 15. dana u mjesecu.

U iznimnim slučajevima, ravnatelj Vrtića je ovlašten uključiti dijete u jaslice/vrtić tijekom pedagoške godine, ako ocijeni da za to postoje opravdani razlozi, kao što su: smrt roditelja ili skrbnika, teška bolest roditelja koja zahtjeva duže bolničko liječenje, teško narušeni odnosi u obitelji, zanemarivanje odnosno napuštanje djeteta, razvod braka i slično.

**IV. PRAVO NA PRIGOVOR**

**Članak 24.**

Roditelj djeteta ima pravo na prigovor na rezultate upisa u roku od osam (8) dana od dana objave rezultata upisa.

Prigovori se dostavljaju u pisanom obliku na adresu Vrtića, Ulica dr. Franje Tuđmana 5, 23232 Nin.

**Članak 25.**

Odluku o prigovoru donosi Upravno vijeće Vrtića koje može:

• odbaciti prigovor kao nepravodoban

• odbiti prigovor kao neosnovan i potvrditi rezultate upisa

• prihvatiti prigovor i izmijeniti rezultate upisa.

Odgovor na prigovor u pisanom obliku dostavlja se roditelju/skrbniku.

Odluka Upravnog vijeća je konačna.

**V. PRIJEM NOVO UPISANE DJECE**

**Članak 26.**

Tijekom upisnog postupka, a prije uključivanja djeteta u odgojno-obrazovni program roditelj je obvezan uz prisutnost djeteta obaviti inicijalni razgovor.

Inicijalnom razgovoru prisustvuje jedan od roditelja i stručni suradnici Vrtića.

Na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima te se dogovara period prilagodbe.

**VI. PROMJENA PROGRAMA ILI ODGOJNO-OBRAZOVNE SKUPINE**

**Članak 27.**

Djetetu će se omogućiti promjena programa ili odgojno-obrazovne skupine ukoliko u Vrtiću postoje uvjeti za takav premještaj.

**Članak 28.**

Vrtić može zbog uvjeta rada, organizacije djelatnosti, primjene Državnih pedagoških standarda ili drugih okolnosti te organiziranja odgojno-obrazovnih skupina premjestiti dijete u drugu odgojno-obrazovnu skupinu.

**VIII. ISPIS DJECE**

**Članak 29.**

Roditelj je dužan obavijestiti Vrtić o namjeri prestanka korištenja usluga Vrtića najmanje petnaest (15) dana prije ispisa. Roditelj je dužan potpisati ispisnicu i podmiriti eventualna dugovanja.

Danom ispisa prestaje važiti ugovor kojim se uređuju međusobna prava i obveze između roditelja-korisnika usluga i Vrtića.

Jednom ispisano dijete u slučaju novog podnošenja zahtjeva za upis, ponovno prolazi upisni postupak sa svim dokazima reda prednosti te se stavlja na Listu čekanja, ako ona postoji.

**Članak 30.**

Roditelji koji u roku od petnaest (15) dana od početka pedagoške godine ne dovedu dijete i ne opravdaju nedolazak smatrat će se da su odustali od upisa te će dijete biti ispisano.

**Članak 31.**

Vrtić može ispisati dijete roditelja-korisnika usluga ukoliko:

* dijete izostane neopravdano duže od 60 dana,
* roditelj odnosno skrbnik uredno i na vrijeme ne plaća ugovoreni iznos duže od 2 mjeseca uzastopno,
* roditelj odnosno skrbnik krši ugovorne obveze.

U slučajevima iz prethodnog stavka ovog članka ravnatelj Vrtića donosi rješenje o ispisu djeteta.

Protiv rješenja o ispisu djeteta roditelj-korisnik usluge ima pravo izjaviti žalbu Upravnom vijeću u roku od 15 dana od dana dostave rješenja.

Danom ispisa prestaje važiti ugovor kojim se uređuju međusobna prava i obveze između roditelja-korisnika usluga i Vrtića.

**Članak 32.**

Roditelj-korisnik usluga dužan je obavijestiti odgojitelja o izostanku djeteta.

Roditelj-korisnik usluga dužan je opravdati izostanak djeteta.

Za dane izostanka djeteta zbog bolesti, roditelj-korisnik usluga dužan je priložiti liječničku potvrdu najkasnije do zadnjeg dana tekućeg mjeseca.

**Članak 33.**

U slučaju da roditelj-korisnik usluga nije podnio zahtjev za ispis, a niti obavijestio o razlozima izostanka djeteta, smatra se da je dijete ispisano iz Vrtića protekom roka od 60 dana od zadnjeg dana korištenja usluga, a roditelj-korisnik usluga dužan je platiti sve nastale troškove od tog roka.

**IX. PRIJELAZNE I ZAVRŠNE ODREDBE**

**Članak 34.**

Roditelj-korisnik usluga dužan je tijekom godine prijaviti i dokazati svaku promjenu u odnosu na svoj osobni status i činjenice kojima je ostvario prednost pri upisu.

Vrtić može tijekom godine tražiti provjeru podataka o osobnom statusu roditelja-korisnika usluge i činjenice kojima je ostvario prednost pri upisu.

**Članak 35.**

Informacije o djeci i roditeljima koje Vrtić posjeduje, zaštićene su sukladno Zakonu o zaštiti osobnih podataka.

**Članak 36.**

Izmjene i dopune ovog Pravilnika donose se na način propisan za njegovo donošenje.

**Članak 37.**

Ovaj Pravilnik objavit će se na mrežnim stranicama i oglasnim pločama Vrtića nakon dobivene suglasnosti osnivača, a stupa na snagu danom objave.

Stupanjem na snagu ovog Pravilnika prestaje važiti Pravilnik o upisu i mjerilima upisa djece u dječji vrtić „Morska vila“ KLASA: 601-02/19-01/02, UR.BROJ: 2198/11-08-03-19-18 od dana 29. travnja 2019. godine.

PREDSJEDNICA UPRAVNOG VIJEĆA

KLASA: 601-02/23-01/02

UR.BROJ: 2198-10-08-02-23-19 \_\_\_\_\_\_\_\_\_\_\_\_\_\_\_

Nin, 09. svibnja 2023. godine Ines Jakovčević

Ovaj Pravilnik objavljen je dana 09. svibnja 2023. godine, a stupio je na snagu danom objave na oglasnoj ploči i web stranici Vrtića.

RAVNATELJICA

\_\_\_\_\_\_\_\_\_\_\_\_\_\_

Irena Ćuk